b'\n_START_ARTICLE_\nAlgis Kli\xc5\xa1evi\xc4\x8dius\n_START_PARAGRAPH_\nAlgis Kli\xc5\xa1evi\xc4\x8dius (1950 m. sausio 1 d. Ramoni\xc5\xabnuose, \xc5\xa0ven\xc4\x8dioni\xc5\xb3 raj. \xe2\x80\x93 2008 m. bir\xc5\xbeelio 6 d. Klaip\xc4\x97doje) \xe2\x80\x93 Lietuvos grafikas, kaligrafas.\n_START_SECTION_\nBiografija\n_START_PARAGRAPH_\n1963\xe2\x80\x931968 m. mok\xc4\x97si Vilniaus M. K. \xc4\x8ciurlionio vidurin\xc4\x97je meno mokykloje. 1968\xe2\x80\x931973 m. studijavo grafik\xc4\x85 Vilniaus valstybiniame dail\xc4\x97s institute (dab. Vilniaus dail\xc4\x97s akademija). Grafikos ir \xc5\xa1rifto men\xc4\x85 d\xc4\x97st\xc4\x97 prof. Albertas Gurskas, diplominiam darbui vadovavo prof. A. Ku\xc4\x8das._NEWLINE_1972\xe2\x80\x931974 m. dirbo Vilniaus pedagogikos mokslinio tyrimo instituto vyr. moksliniu bendradarbiu. 1975 m. kartu su taip pat grafikos studijas baigusia \xc5\xbemona Aldona (1946\xe2\x80\x932004) atvyko \xc4\xaf Klaip\xc4\x97d\xc4\x85, \xc4\x8dia i\xc5\xa1augino tris dukras, nuveik\xc4\x97 svarbiausius darbus taikomosios grafikos, knyg\xc5\xb3 grafikos, ekslibriso ir ypa\xc4\x8d kaligrafijos srityje._NEWLINE_Nuo 1974 m. d\xc4\x97st\xc4\x97 VDA Klaip\xc4\x97dos vizualinio dizaino katedroje taikom\xc4\x85j\xc4\x85 ir kompiuterin\xc4\x99 grafik\xc4\x85, 1986 m. suteiktas docento, 2007 m. \xe2\x80\x93 profesoriaus laipsnis. 1980 m. tapo Lietuvos dailinink\xc5\xb3 s\xc4\x85jungos nariu._NEWLINE_Aktyviai dalyvaudamas miesto kult\xc5\xabriniame, dail\xc4\x97s gyvenime, ne kart\xc4\x85 buvo renkamas \xc4\xaf Klaip\xc4\x97dos miesto kult\xc5\xabros ir meno taryb\xc4\x85, 2003 m. jam suteiktas Klaip\xc4\x97dos kult\xc5\xabros magistro vardas, 2005 m. \xe2\x80\x93 Lietuvos dailinink\xc5\xb3 s\xc4\x85jungos Klaip\xc4\x97dos skyriaus apdovanojimas "J\xc5\xabr\xc5\xb3 \xc5\xbevaig\xc5\xbed\xc4\x97"._NEWLINE_A. Kli\xc5\xa1evi\xc4\x8dius buvo neeilin\xc4\x97 asmenyb\xc4\x97, nepaprastai darb\xc5\xa1tus ir i\xc5\xa1mintingas \xc5\xbemogus, eruditas. Talentingas k\xc5\xabr\xc4\x97jas, jautrus pedagogas, nenuilstantis kaligrafijos rengini\xc5\xb3 organizatorius. Tur\xc4\x97jo ret\xc4\x85 humoro jausm\xc4\x85 ir gilias \xc4\xaf\xc5\xbevalgas meno ir gyvenimo srityse.'